**Tisztelt Oktató!**

Kérem, engedje meg, hogy a Debreceni Egyetemen működő tehetséggondozó programot bemutassam Önnek!

A Debreceni Egyetem olyan tehetséggondozó programot működtet, amely pályamodellt és lehetőségeket nyújt a hallgatók számára. A tehetséges hallgatókat az egyetemre történő felvételtől egészen a végzésig támogatja, segíti a BSc/BA-ból az MSc/MA képzésbe való előrelépésüket, valamint igyekszik a legjobbakat PhD-képzésbe juttatni. Végső célja egyrészt a legtehetségesebb hallgatók egyetemi oktatókká/kutatókká válásának támogatása, másrészt, hogy az egyetem minél több kiemelkedő tudású, tehetséges szakembert biztosítson az egyetemen kívüli szféra számára.

**A tehetséggondozás elsősorban a tanszékeken, illetve intézetekben történik, alapját a témavezető oktatók irányításával végzett hallgatói kutatómunka képezi**. Elvárható, hogy a Debreceni Egyetem minden oktatója – lehetőségéhez mérten és módon – támogassa a tehetséggondozást, mindazonáltal a programban való részvétel önkéntes.

A tehetséggondozás szervezeti keretét a **Debreceni Egyetem Tehetséggondozó Programja** teremti meg, egységes rendszerbe foglalván az eddigiekben is jól működő formákat (tudományos diákkörök, szakkollégiumok, DETEP, TALENTUD, önképzőkörök).

**Hogyan folyik a munka?**

* témavezetők segítségével, egyéni munkaterv szerint végzett kutatómunka (nem órákat kell felvenni, hanem kutatómunkát folytatni, amit aztán valamilyen fórumon meg kell jelentetni, pl. publikáció, előadás, poszter, hangverseny)
* A programba bekerült hallgatóknak a Neptunban létrehozunk egy új képzést, és egy ún. konzultációs kreditet kell felvenni, melyet a témavezető hirdet meg, ennek teljesítése a programban maradás feltétele.

Kérem, hogy a Debreceni Egyetemen működő tehetséggondozó programot (DETEP/TALENTUD) a **magyar és angol** nyelvű képzésben részt vevő hallgatói között népszerűsítse, az arra érdemesek munkáját támogassa és segítse.

A 2022/23/2. félévre vonatkozó jelentkezési határidő: **2023. február 19.**

Jelentkezni a **detep.unideb.hu** weblapon keresztül lehet mind a magyar mind az angol nyelvű képzésben résztvevőknek.

További információkért forduljon bizalommal Mándy Zsuzsanna és Olvasztó Zsófia DETEP ügyintézőkhöz (detep@unideb.hu, 62281-as mellék, talentud@unideb.hu, 62282)

Üdvözlettel:

Dr. Csernoch László

tudományos rektorhelyettes